## Rješenje kojim se utvrđuje da su se sa 17. siječnja 2008. godine stekli uvjeti za nastavak uvrštenja svih dionica društva TLM Tvornica lakih metala d.d., Šibenik, oznake TLM-R-A, na kotacijama burze

### NN 10/2008 (23.1.2008.), Rješenje kojim se utvrđuje da su se sa 17. siječnja 2008. godine stekli uvjeti za nastavak uvrštenja svih dionica društva TLM Tvornica lakih metala d.d., Šibenik, oznake TLM-R-A, na kotacijama burze

# HRVATSKA AGENCIJA ZA NADZOR FINANCIJSKIH USLUGA

**322**

Na temelju odredbi članka 15. točka 5. i članka 8. stavak 1. Zakona o Hrvatskoj
agenciji za nadzor financijskih usluga (»Narodne novine« br. 140/05) i članka
94. stavka 2. Zakona o tržištu vrijed­nosnih papira (»Narodne novine« br. 84/02
i 138/06), u predmetu suspenzije uvrštenja dionica društva TLM Tvornica lakih
metala d.d., Šibenik, Narodnog preporoda 12, na kotacijama burze, Uprava
Hrvatske agencije za nadzor financijskih usluga je na sjednici održanoj 17.
siječnja 2008. godine donijela

## RJEŠENJE

1. Utvrđuje se da su se sa 17. siječnja 2008. godine stekli uvjeti za nastavak
uvrštenja svih dionica društva TLM Tvornica lakih metala d.d., Šibenik, Narodnog
preporoda 12, oznake TLM-R-A, na kotacijama burze.
2. Danom konačnosti ovog rješenja, prestaje važiti rješenje Hrvatske agencije za
nadzor financijskih usluga, klasa: UP/I-450-08/06-21/01, urbroj: 326-103/06-03
od 24. ožujka 2006. godine.
3. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija) je, 24. ožujka
2006. godine, rješenjem klasa: UP/I-450-08/06-21/01, urbroj: 326-103/06-03,
suspendirala uvrštenje svih dionica društva TLM Tvornica lakih metala d.d.,
Šibenik, Narodnog preporoda 12 (dalje: Društvo), na kotacijama burze. Istim je
rješenjem društvu Zagrebačka burza d.d. Zagreb naložena provedba ove mjere.
Agencija je navedeno rješenje donijela temeljem ovlaštenja iz članka 94. stavak
2. Zakona o tržištu vrijednosnih papira (»Narodne novine« br. 84/02), a povodom
zahtjeva Društva, imajući u vidu potrebu zaštite sudionika tržišta kapitala i
samog tržišta, pritom ne štiteći nikoga pojedinačno već tržište u cjelini.
Dana 8. siječnja 2008. godine, u Agenciji je zaprimljen Zahtjev Društva za
ukidanjem navedene suspenzije i nastavkom uvrštenja dionica Društva na kotaciju
Javnih dioničkih društava Zagrebačke burze. U provedenom postupku utvrđeno je
kako je 7. prosinca 2007. godine, društvo ADRIAL d.o.o., Šibenik, Ulica Narodnog
preporoda 12, kao kupac, sklopilo Ugovor o prodaji i prijenosu dionica TLM
Tvornica lakih metala d.d., Šibenik (dalje: Ugovor), sa Hrvatskim fondom za
privatizaciju (dalje: HFP), Državnom agencijom za osiguranje štednih uloga i
sanaciju banaka i Hrvatskim zavodom za mirovinsko osiguranje, kao prodavateljima
(dalje: Prodavatelji), zastupanim po HFP-u. Ovim Ugovorom, društvo Adrial
d.o.o., postalo je imatelj 80.20% dionica društva izdanih s pravom glasa, te je
prelaskom tog praga za navedeno društvo nastala obveza objavljivanja ponude za
preuzimanje, o čemu je Agencija odlučila u posebnom postupku.
Nadalje, u provedenom postupku, utvrđeno je kako je Društvo, putem Zagrebačke
burze, 9. siječnja 2008. godine, objavilo dokument pod nazivom »Informacija o
stanju društva«, kao obavijest javnosti o financijskim pokazateljima Društva i
TLM grupe za 2006. godinu i za 2007. godinu, zaključno s 31. studenim 2007.
godine, kao i drugim bitnim činjenicama i značajkama u poslovanju Društva u
razdoblju od stupanja na snagu Rješenja Agencije o suspenziji uvrštenja, do dana
objave te obavijesti. Navedeni dokument sadrži i podatke o preuzetim obvezama
društva Adrial d.o.o. kao kupca dionica, temeljem zaključenog Ugovora o prodaji
i prijenosu dionica.
Na temelju izloženog, Agencija je ocijenila da su promijenjene okolnosti uslijed
kojih je bilo suspendirano uvrštenje dionica Društva na kotacijama burze i
mogućnost nastanka štetnih posljedica na sudionike tržišta kapitala i samog
tržište, uslijed nerealnog povećanja cijene dionica Društva na tržištu, na koju
mogućnost je Društvo ukazalo u svom zahtjevu za suspenzijom uvrštenja dionica
Društva od 24. ožujka 2006. godine. Stoga su se stekli uvjeti za nastavak
uvrštenja predmetnih dionica i učinkovito funkcioniranje tržišta u cjelini, te
je Agencija, sukladno članku 94. stavak 2. Zakona o tržištu vrijednosnih papira,
riješila kao u točki 1. izrijeke ovog rješenja.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-21/01
Urbroj: 326-111/08-13
Zagreb, 17. siječnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 10/2008-322
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)